นกแอร์ กำลัง นก
เช้านี้ บริษัท เอเชีย เอวิเอชั่น จำกัด (มหาชน) แจ้งตลาดหลักทรัพย์ฯ ว่า.. บริษัทจะไม่ดำเนินการต่อ เกี่ยวกับการพิจารณาลงทุนซื้อหุ้น สายการบินนกแอร์  ส่งผลให้หุ้นนกแอร์ ปรับตัวลงกว่า 15% ภายในวันเดียว.. เพราะนักลงทุนต่างผิดหวังที่คิดว่าจะมีการควบรวมกิจการเกิดขึ้น  แล้วบทสรุปของนกแอร์ในปีที่ผ่านมา เป็นอย่างไร? ลงทุนแมนจะเล่าให้ฟัง
6 มี.ค. 2562

นกแอร์ กำลัง นก / โดย ลงทุนแมน
เช้านี้ บริษัท เอเชีย เอวิเอชั่น จำกัด (มหาชน) แจ้งตลาดหลักทรัพย์ฯ ว่า..
บริษัทจะไม่ดำเนินการต่อ เกี่ยวกับการพิจารณาลงทุนซื้อหุ้น สายการบินนกแอร์
ส่งผลให้หุ้นนกแอร์
ปรับตัวลงกว่า 10% ภายในวันเดียว..
เพราะนักลงทุนต่างผิดหวังที่คิดว่าจะมีการควบรวมกิจการเกิดขึ้น
แล้วบทสรุปของนกแอร์ในปีที่ผ่านมา เป็นอย่างไร?
ลงทุนแมนจะเล่าให้ฟัง
รู้หรือไม่ว่า..
กำไรครั้งสุดท้ายของบริษัท สายการบินนกแอร์ จำกัด (มหาชน)
เกิดขึ้นในไตรมาสที่ 1 ปี 2558 กำไร 40 ล้านบาท
และไตรมาสนั้นถือเป็นไตรมาสสุดท้ายที่บริษัทมีกำไร
จบปี 2558 บริษัทขาดทุน 726 ล้านบาท
หลังจากนั้น..
ปี 2559 ขาดทุน 2,795 ล้านบาท
ปี 2560 ขาดทุน 1,854 ล้านบาท
ปี 2561 ขาดทุน 2,786 ล้านบาท
หมายความว่า
นกแอร์ขาดทุนต่อเนื่องยาวนานถึง 15 ไตรมาสติดต่อกันแล้ว..
ในปีที่ผ่านมา บริษัท สายการบิน นกแอร์ (ไม่รวมบริษัทย่อย)
รายได้ 13,884 ล้านบาท
ในขณะที่ต้นทุนค่าโดยสารและบริการ 15,483 ล้านบาท
หากเทียบเป็นตัวเลขง่ายๆ คือ
รายได้ทุกๆ 100 บาท
เป็นต้นทุนค่าโดยสาร 112 บาท
หมายความว่า แค่เริ่มบิน สายการบินก็ขาดทุนแล้ว
ตัวเลขดังกล่าวยังไม่รวมค่าใช้จ่ายการตลาด การบริหาร รวมถึงดอกเบี้ย..
สาเหตุหลักๆ ของเรื่องนี้มาจาก “การแข่งขันด้านราคา”
คล้ายๆ กับหลายธุรกิจในปัจจุบัน ไม่ว่าจะเป็น
ธุรกิจเทเลคอมระหว่าง AIS, TRUE และ DTAC
ธุรกิจค้าปลีกออนไลน์ระหว่าง Lazada กับ Shopee
ธุรกิจเหล่านี้กำลังแข่งขันแย่งลูกค้ากันอย่างดุเดือด
แต่
ธุรกิจสายการบินต้นทุนต่ำ ต่างออกไป..
เพราะนอกจากเงินลงทุนในการซื้อและเช่าเครื่องบิน มหาศาลแล้ว
กับดักของธุรกิจสายการบินต้นทุนต่ำ คือ “ตั๋วราคาถูก”
ซึ่งปัจจุบันตั๋วมีราคาถูกขนาดที่ว่า
เราสามารถซื้อตั๋วเครื่องบินได้ในราคา ค่าโดยสารรถทัวร์..
หากบริษัทขึ้นราคา ลูกค้าหนี
หากบริษัทลดราคา บริษัทยิ่งขาดทุน
จากเรื่องทั้งหมดนี้
ไม่ว่าจะมองไปทางไหน
ก็เหมือนกับว่า ไม่มีทางออก..
จนเป็นที่มาของการเพิ่มทุน รอบที่ 3 ของบริษัท สายการบินนกแอร์
คิดเป็นมูลค่าประมาณ 2,300 ล้านบาท..
ปัจจุบันผู้ถือหุ้นใหญ่ของ นกแอร์ คือ
กลุ่มจุฬางกูร 55.13%
การบินไทย 21.8%
ที่น่าสนใจคือ การเพิ่มทุนรอบล่าสุด บริษัท การบินไทย
ตัดสินใจไม่เพิ่มทุนในบริษัท สายการบินนกแอร์ โดยให้เหตุผลว่าโมเดลธุรกิจยังไม่ชัดเจน..
อย่างไรก็ตาม นกแอร์ประกาศว่า
การเพิ่มทุนรอบล่าสุดจะนำไปบริหารจัดการหนี้สินและจะหยุดขาดทุนให้ได้ภายในปีนี้
เงินนักลงทุน ไม่ใช่ เงินบริจาค
แต่เป็นความเชื่อมั่นทางธุรกิจ
ยิ่งผ่านไปนานเท่าไหร่
ถ้าอะไรๆ ไม่ดีขึ้น ความเชื่อมั่นจะยิ่งหายไป
และ หากในปีนี้ นกแอร์ ยังไม่ดีขึ้น
การเพิ่มทุนครั้งนี้อาจเป็นครั้งสุดท้าย
ครั้งสุดท้ายในรูปแบบที่โดนบริษัทอื่นซื้อกิจการ
หรือ ครั้งสุดท้ายในรูปแบบกิจการล้มละลาย..
คงอีกไม่นานเกินรอที่จะเห็นกัน..
----------------------
สายการบินนกแอร์กำลังขาดทุนอย่างต่อเนื่อง อ่านเพิ่มเติมได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-NOK, Annual Report 2561
-NOK, MD&A 2561